‘บ้านปู’โต69% ระดม1.5หมื่นล.
บ้านปู แย้มรายได้ไตรมาสแรกพุ่งขึ้น 69% ทั้งปียอดขายขยายตัว 40% จ่อขายหุ้นกู้ 1.5 หมื่นล้าน คืนหนี้ธนาคารทำดอกเบี้ยคงที่
17 ส.ค. 2554

บ้านปู แย้มรายได้ไตรมาสแรกพุ่งขึ้น 69% ทั้งปียอดขายขยายตัว 40% จ่อขายหุ้นกู้ 1.5 หมื่นล้าน คืนหนี้ธนาคารทำดอกเบี้ยคงที่
นายชนินท์ ว่องกุศลกิจ ประธานเจ้าหน้าที่บริหาร บริษัท บ้านปู (BANPU) เปิดเผยว่า บริษัทคาดว่าจะมีรายได้ในไตรมาสแรกปีนี้อยู่ที่ประมาณ 2.2 หมื่นล้านบาท เพิ่มขึ้นจากช่วงเดียวกันปีก่อนอยู่ที่ประมาณ 1.3 หมื่นล้านบาท โดยรายได้ที่ขยายตัวกว่า 69% มาจาก Centennial Coal ในออสเตรเลีย และราคาขายถ่านหินที่เพิ่มขึ้น โดยคาดว่าปริมาณขายถ่านหินอยู่ที่ประมาณ 9.5 ล้านตัน 
ทั้งนี้ ในปี 2554 คาดว่ารายได้จากการขายรวมจะเติบโตประมาณ 40% หรือเพิ่มขึ้นจาก 6.5 หมื่นล้านบาท เป็น 9 หมื่นล้านบาท เกิดจากปริมาณการผลิตและขายถ่านหินเพิ่มมาอยู่ที่ประมาณ 44-45 ล้านตัน จาก 25.9 ล้านตัน ในปี 2553 
ขณะที่คาดว่าราคาขายถ่านหินเฉลี่ยในปีนี้จะสูงกว่า 80 เหรียญสหรัฐ/ตัน จากปีก่อนอยู่ที่ 74.65 เหรียญสหรัฐ/ตัน เพราะราคาในตลาดภูมิภาคยังดีต่อเนื่องจากปีที่ผ่านมา และความต้องการใช้ถ่านหินยังคงอยู่ในระดับสูงเช่นกัน
สำหรับแผนลงทุนในปี 2554 ได้เตรียมเงินลงทุน 140 ล้านเหรียญสหรัฐ หรือประมาณ 4,250 ล้านบาท แบ่งเป็นการลงทุนในอินโดนีเซีย 120 ล้านเหรียญสหรัฐ ส่วนใหญ่จะใช้ในการพัฒนาเหมืองบารินโต และเหมืองทรูบาอินโด และที่เหลืออีก 20 ล้านเหรียญสหรัฐ จะใช้พัฒนาเหมืองเกาเหอในจีน ซึ่งจะเริ่มผลิตเชิงพาณิชย์ในช่วงครึ่งแรกของปีนี้
ส่วนการต่อใบอนุญาตประกอบธุรกิจเหมืองต้าหนิง ประเทศจีนนั้น อยู่ระหว่างรอการพิจารณาต่อใบอนุญาต หากการต่อใบอนุญาตล่าช้าก็ได้รับผลกระทบคิดเป็นกำไรไตรมาสละ 600 ล้านบาท หลังจากหยุดผลิตมาตั้งแต่ต้นปี 2554
นายชนินท์ กล่าวถึงแนวโน้มการเติบโตในช่วง 5 ปีข้างหน้า (2554-2558) คาดว่าจะมีอัตราเฉลี่ยประมาณ 12-13% ต่อปี 
บริษัทจะออกและเสนอขายหุ้นกู้ชุดใหม่ รวมมูลค่า 1.5 หมื่นล้านบาท แบ่งเป็นอายุ 7 ปี วงเงิน 7,000 ล้านบาท 10 ปี มูลค่า 5,000 ล้านบาท และอายุ 12 ปี วงเงิน 3,000 ล้านบาท ส่วนอัตราดอกเบี้ยจะมีความชัดเจนในปลายเดือน มี.ค.นี้ เพื่อเสนอขายให้กับนักลงทุนทั่วไป สหกรณ์ และนักลงทุนสถาบันผ่านสาขาของธนาคารพาณิชย์ 4 แห่ง คือ กรุงเทพ กสิกรไทย กรุงไทย และไทยพาณิชย์
“ครั้งนี้เป็นครั้งที่ 2 ที่บริษัทเสนอขายหุ้นกู้ให้กับนักลงทุนทั่วไป และการชำระคืนเงินกู้ธนาคารช่วยลดภาระคืนเงินต้นในอีก 5 ปีข้างหน้า และมีหนี้ที่มีต้นทุนคงที่ในสัดส่วนที่มากขึ้น” นายชนินท์ กล่าว